Puoli vuosisataa rakennustyömailla urakoitsijana ja vastaavana rakennusmestarina työskennellyt Seppo Grönlund on ihmeissään. Kukaan ei enää ilmesty työmaakopille töitä kyselemään. Sen sijaan töitä haetaan netissä.

– Tämmönen vanhempi mestari ei ota työntekijää netistä. Minun täytyy nähdä työnhakijan silmät ja minkälainen olemus hänellä on. Lojuuko tämä seinää vasten vai seisooko ryhdikkäästi ja jaksaako vääntää lapiolla jonkun tunnin. Netissä voi valehdella vaikka kuinka, mutta kun on edessä, niin näen heti onko tästä tekijäksi vai ei, selvittää Grönlund.

Saamattomuutta työnhaussa

Grönlundilta riittää moitteita niin työnhakijoille kuin lainsäätäjille. Hänen mukaansa työnhakijoilta puuttuu oma-aloitteisuus ja usko tietokoneen mahtiin on liian suuri.

– Työntekijän liiallisesta suojelemisesta on tullut este työpaikan saamiselle. Pitää olla lippua ja lappua ja siksi työnantajan on lopulta helpompi ottaa työmies vuokratyöfirmasta, uskoo Grönlund.

Vierasta toimintaa

Metropolia ammattikorkeakoulussa rakennusmestariksi opiskeleva Elina Sjöblom ei kuitenkaan perinteisestä työnhakutavasta innostu.

– Jos ei tunne ketään ennakolta työmaalta, niin vaikuttaa kyllä vieraalta tavalta hakea töitä, tuumaa Sjöblom.

Metropoliassa on vastikään opeteltu työhakemuksien ja ceeveitten tekoa sekä opastettu olemaan aktiivisia ja hakemaan esimerkiksi työharjoittelupaikkoja. Työmaakopeille ei nuoria ole kehotettu menemään.